**Efnisútdráttur vegna reglugerðar ráðsins (ESB) nr. 734/2013** **frá 22. júlí 2013, um breytingu á reglugerð ráðsins (EB) nr. 659/1999 um ítarlegar reglur um beitingu 93. gr. EB-sáttmálans[[1]](#footnote-1)**

Með reglugerð ráðsins (ESB) nr. 734/2013 um breytingu á reglugerð ráðsins (EB) nr. 659/1999 er að því stefnt að nútímavæða og auka skilvirkni eftirlits með ríkisaðstoð. Í henni eru lagðar til breytingar á valdheimildum framkvæmdastjórnarinnar. Evrópusambandið hefur einkavaldheimildir (e. exclusive competence) þegar kemur að eftirliti með ríkisaðstoð í skilningi 107. gr. SUSE, sbr. b-lið 1. mgr 3. gr. SUSE. Í því felst að ESB er einu heimilt að setja lög og samþykkja lagalega bindandi gerðir en aðildarríkjunum því aðeins heimilt að gera slíkt að ESB veiti þeim umboð til þess eða í því skyni að koma gerðum ESB til framkvæmda, sbr. nánar 1. mgr. 2. gr. SUSE. Innan EFTA-stoðarinnar hefur Eftirlitsstofnun EFTA, ESA valdheimildir á þessu sviði í gegnum SED og bókun 3 með honum.[[2]](#footnote-2) Hlutverk ESA er þannig hliðstætt hlutverki framkvæmdastjórnarinnar að því er varðar stjórnsýslulegt eftirlit með framkvæmd EES-samningsins. Ákvæði 61. gr. EES-samningsins er hliðstætt ákvæði 107. gr. SUSE.

Meginbreytingin sem reglugerðin hefur í för með sér felst í ákvæðum um að eftirlitsaðilum sé unnt að krefjast svokallaðra markaðsupplýsinga frá fyrirtækjum og samtökum fyrirtækja, við ítarlega (formlega) rannsókn á umfangsmiklum málum, í þeim tilvikum þegar áður fengnar upplýsingar eru ekki fullnægjandi.[[3]](#footnote-3) Í því sambandi er eftirlitsaðilunum heimilað að beita sektum eða févítum (dagsektum) til að tryggja að orðið sé við beiðnum um upplýsingar.[[4]](#footnote-4)

Upphaflega stóð til að taka reglugerðina, sem gengur undir nafninu *málsmeðferðarreglugerðin,* upp í EES-samninginn með hefðbundinni aðlögun og fela ESA þannig hinar nýju sektarheimildir. Vegna stjórnskipulegra álitamála sem komu upp í meðferð gerðarinnar fyrir löggjafarþingum Íslands og Noregs var ákveðið að leggja þess í stað til að sektarheimildirnar yrðu formlega hjá innlendum stofnunum sem myndu beita heimildunum að frumkvæði ESA.

Með upptöku reglugerðarinnar í EES-samninginn er einnig gert ráð fyrir að ESA geti, án þess að opna formlega rannsókn en þegar réttmætur grunur leikur á um að ríkisaðstoð í tilteknum atvinnugreinum kunni að hamla eða raska samkeppni á innri markaðnum, framkvæmt athuganir innan tiltekinnar atvinnugreinar (e. sector inquiries) í fleiri en einu EFTA-ríki. Í því skyni er stofnuninni heimilt að kalla eftir upplýsingum frá fyrirtækjum eða samtökum fyrirtækja í EFTA-ríkjunum. Markmið þessara heimilda er að aðilar sem hafa með höndum eftirlit með ríkisaðstoð (ESA og framkvæmdastjórn ESB) geti nálgast upplýsingar af tvennu tagi. Annars vegar það sem nefndar eru „þverlægar upplýsingar“ (e. horizontal information) til að meta hvort gögn sem aflað hefur verið veki upp álitamál í tilteknum geirum eða í tengslum við tilteknar tegundir ríkisaðstoðar (form aðstoðar, e. aid instrument) í fleiri en einu ríki. Hins vegar upplýsingar sem varpað geta ljósi á framkvæmd og venjur í viðskiptum í tilteknum geirum, til þess að unnt sé að útbúa leiðbeinandi reglur[[5]](#footnote-5) sem endurspegla raunverulegar markaðsaðstæður. Þessum heimildum verður þó einungis beitt þegar ljóst er að viðaminni ráðstafanir á borð við sérfræðiúttektir muni ekki ná sama marki.

Að því er varðar samstarf við dómstóla gerir gerðin ráð fyrir því að ESA geti komið að skriflegum athugasemdum í dómsmáli sem rekið er fyrir dómstólum og varðar hugsanlega ríkisaðstoð. Gerðin kveður á um að slíku áliti skuli komið á framfæri í samræmi við réttarfarsreglur og framkvæmd viðkomandi ríkis og tekið skuli tillit til réttinda málsaðila og sjálfstæðis dómstóla. Jafnframt geti ESA, með leyfi dómara, komið að athugasemdum munnlega. Jafnframt geti dómari óskað eftir upplýsingum og svörum við spurningum frá ESA vegna máls sem rekið er fyrir dómstólum og kemur sú heimild til viðbótar við heimildir til að óska eftir áliti EFTA-dómstólsins.[[6]](#footnote-6) Í þessu sambandi skal nefnt að það hefur verið talið leiða af meginreglu EES-réttar um samstarf af heilindum, sbr. 3. gr. EES-samningsins, að innlendum dómstólum geti borið skylda til að stöðva tímabundið veitingu aðstoðar við tilteknar aðstæður, séu líkur til þess að hún sé ólögmæt, þ.e. andstæð ákvæðum og framkvæmd EES-samningsins.

Reglugerð (EB) nr. 1/2003, sem mælir fyrir um framkvæmd samkeppnisreglna, kveður á um sambærilegar heimildir til samstarfs dómstóla og ESA á sviði samkeppnisréttar. Gerðin var tekin upp í bókun 21 við EES-samninginn og hliðstæður texti tekinn upp í bókun 4 við SED, sem báðar fjalla um störf og valdsvið ESA á sviði samkeppni.[[7]](#footnote-7)

1. Efnisútdrátturinn byggir á texta álitsgerðar sem send var utanríkismálanefnd Alþingis í maí 2015. [↑](#footnote-ref-1)
2. Árið 2002 voru samþykkt á Alþingi lög nr. 54/2002 um breyting á samkeppnislögum, nr. 8/1993, til að aðlaga samkeppnislög að reglugerð ráðsins (EB) nr. 659/1999. [↑](#footnote-ref-2)
3. Ákvörðun um *formlega rannsókn*, sem birt er í EES-viðbætinum, hefur að geyma ítarlegar upplýsingar um ráðstafanirnar sem teknar eru til rannsóknar. Undanfari slíkrar rannsóknar er *forathugun* af hálfu ESA, á ráðstöfunum stjórnvalda eða fyrirhugðum ráðstöfunum. Forathugun getur hafist að frumkvæði stofnunarinnar, vegna kvörtunar eða í kjölfar tilkynningar stjórnvalda. Í forathugun er kallað eftir upplýsingum og rökstuðningi stjórnvalda (og þannig óbeint frá mögulegum aðstoðarþegum). Telji stofnunin hugsanlegt, að lokinni þeirri málsmeðferð, að ráðstafanirnar feli í sér ósamrýmanlega ríkisaðstoð ber henni að opna formlega rannsókn. [↑](#footnote-ref-3)
4. Í núgildandi 6. gr. SED er stofnuninni heimilað að fara fram á að fá allar nauðsynlegar upplýsingar frá þar til bærum yfirvöldum EFTA-ríkjanna og frá fyrirtækjum og samtökum fyrirtækja. Með upptöku reglugerðar (ESB) nr. 734/2013 og hliðstæðum breytingum á bókun 3 með SED má segja að skilyrði fyrir beitingu slíkra heimilda séu nánar útfærð og kveðið á um þvingunarúrræði vegna þeirra. [↑](#footnote-ref-4)
5. Í leiðbeinandi reglum um ríkisaðstoð eru einkum sett fram viðmið sem byggja á stjórnsýsluframkvæmd ESA og framkvæmdastjórnar ESB og er reglunum ætlað að taka til algengustu tegunda ríkisaðstoðar, m.t.t. þess markaðsbrests og þeirra markmiða sem geta átt við hverju sinni. Þær auðvelda þannig skilvirka beitingu ríkisaðstoðar og leiðbeina um hvernig má forðast að ráðstafanir stjórnvalda sem hafa áhrif á samkeppnismarkaði feli í sér ríkisaðstoð. Dæmi um þau svið sem leiðbeinandi reglur taka til eru ríkisábyrgðir, björgun illa staddra fyrirtækja, áhættufjárfestingar, byggðaaðstoð, útbreiðsla breiðbandskerfa og sala á lóðum og húseignum. [↑](#footnote-ref-5)
6. Heimildir fyrir dómstóla til að óska eftir áliti ESA í ríkisaðstoðarmálum hafa hingað til verið að finna í óbindandi leiðbeinandi reglum ESA *um hlutverk landsdómstóla í tengslum við framfylgd löggjafar um ríkisaðstoð, sem birtar eru í EES-viðbæti við Stjórnartíðindi Evrópusambandsins nr. 25, 5. maí 2011*. Með reglugerð (ESB) nr. 734/2013 eru þessar heimildir formgerðar. [↑](#footnote-ref-6)
7. Samanber ákvörðun sameiginlegu EES-nefndarinnar nr. 130/2004 frá 24. september 2004. Sjá 15. gr. bókunar 4 með SED og 15. gr. reglugerðar (EB) nr. 1/2003 (sem bókun 24 með EES-samningnum vísar til). Báðar bókanirnar og reglugerð ESB (EB) nr. 1/2003 fylgja þingsályktun um staðfestingu ákvarðana sameiginlegu EES-nefndarinnar og samninga EFTA-ríkjanna um framkvæmd samkeppnisreglna EES-samningsins, á þskj. 921 - 617. mál á 131. löggjafarþing 2004–2005. Vefslóð: <http://www.althingi.is/dba-bin/ferill.pl?ltg=131&mnr=617>. [↑](#footnote-ref-7)